《梦蜀中一山寺日龙塘有龙祠余似尝屡游也别之》
宋代·孙应时

客游几度到龙塘，沙路萦纡草木香。
雪后江山馀壮观，秋来楼阁记新凉。
百年此役何时再，万里东归吒兴长。
风景留人重回首，犹须好句与平章。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。